Komisjoni otsus,

1. märts 2004,

millega sätestatakse üleminekumeetmed ühendusesiseseks kaubanduseks Eestist, Küproselt, Lätist, Leedust, Ungarist, Maltalt, Poolast, Sloveeniast, Slovakkiast ja Tšehhi Vabariigist saadud veiste, sigade, lammaste, kitsede ja hobuslaste sperma, munarakkude ja embrüotega

(teatavaks tehtud numbri K(2004) 574 all)

(EMPs kohaldatav tekst)

(2004/205/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Eesti, Küprose, Läti, Leedu, Ungari, Malta, Poola, Sloveenia, Slovakkia ja Tšehhi Vabariigi ühinemislepingut, eriti selle artikli 2 lõiget 3,

võttes arvesse Eesti, Küprose, Läti, Leedu, Ungari, Malta, Poola, Sloveenia, Slovakkia ja Tšehhi Vabariigi ühinemisakti, eriti selle artiklit 42,

ning arvestades järgmist:

(1) Alates 1. maist 2004. aastast peavad veiste, sigade, lammaste, kitsede ja hobuslaste sperma, munarakud ja embrüod, mis on saadud Eestist, Küproselt, Lätist, Leedust, Ungarist, Maltalt, Poolast, Sloveeniast, Slovakkiast ja Tšehhi Vabariigist (uutest liikmesriikidest) ning ette nähtud ühendusesiseseks kaubanduseks, vastama kõikidele ühenduse asjaomaste õigusaktidega kehtestatud tingimustele.

(2) Eelkõige peavad need tooted vastama loomatervishoiu nõuetele, mis on kehtestatud nõukogu 14. juuni 1988. aasta direktiivis 88/407/EMÜ, millega nähakse ette koduveiste sperma ühendusesisese kaubanduse ning impordi suhtes kohaldatavad loomatervishoiu nõuded, [1] nõukogu 25. septembri 1989. aasta direktiivis 89/556/EMÜ loomatervishoiu nõuete kohta, millega reguleeritakse koduveiste embrüote ühendusesisest kaubandust ja kolmandatest riikidest importimist, [2] nõukogu 26. juuni 1990. aasta direktiivis 90/429/EMÜ, millega sätestatakse kodusigade sperma ühendusesisese kaubanduse ja impordi suhtes kohaldatavad loomatervishoiunõuded, [3] ja nõukogu 13. juuli 1992. aasta direktiivis 92/65/EMÜ, millega kehtestatakse loomatervishoiu nõuded ühendusesisese kauplemise kohta loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A lisa I punktis osutatud ühenduse erieeskirjades sätestatud loomatervishoiunõudeid. [4]

(3) Teatavad sellised loomsed saadused, mis on saadud uutest liikmesriikidest enne ühinemiskuupäeva, võivad olla laos pärast ühinemiskuupäeva. Need loomsed saadused võivad siiski mitte vastata kõikidele ühendusesiseses kaubanduses kohaldatavatele loomatervishoiu nõuetele.

(4) Selleks et uutest liikmesriikidest pärit toodete puhul hõlbustada üleminekut praegu kehtivalt süsteemilt ühenduse loomatervishoiu alaste õigusaktide kohaldamisest tulenevale süsteemile, tundub asjakohane kehtestada üleminekumeetmed nende toodetega kauplemise suhtes.

(5) Ühinemisakti artiklis 53 sätestatakse, et uusi liikmesriike käsitletakse nende ühinemisel teavitatuna käesolevast otsusest.

(6) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevat otsust kohaldatakse veiste, sigade, lammaste, kitsede ja hobuslaste sperma, munarakkude ja embrüote suhtes, mille puhul kehtivad direktiivides 88/407/EMÜ, 89/556/EMÜ, 90/429/EMÜ ja 92/65/EMÜ sätestatud nõuded ning mis on saadud enne 1. maid 2004 Eestist, Küproselt, Lätist, Leedust, Ungarist, Maltalt, Poolast, Sloveeniast, Slovakkiast ja Tšehhi Vabariigist (uutest liikmesriikidest).

Artikkel 2

Alates 1. maist 2004 ei lähetata artiklis 1 nimetatud tooteid teistesse liikmesriikidesse.

Artikkel 3

1. Erandina artiklist 2 võib artiklis 1 nimetatud tooteid alates 1. maist 2004 kuni 31. detsembrini 2004:

a) lähetada teistesse liikmesriikidesse, tingimusel et:

i) sihtriik annab lähetuseks loa,

ii) järgitakse sihtriigis enne 1. maid 2004 kehtestatud tingimusi;

b) viia ühendusesisesesse kaubandusse, tingimusel et tooted:

i) saadi sellistes keskustest või rühmade poolt, kellel on luba ühendusse eksportida,

ii) kannavad loa numbrit, mis on antud keskusele või rühmale ühendusse ekspordi eesmärgil.

2. Lõikes 1 nimetatud kaupadega kaasas oleval veterinaartõendil on järgmine täiendav kinnitus, millel on riikliku veterinaararsti allkiri:

"Veiste, sigade, lammaste, kitsede ja hobuslaste (mittevajalik maha tõmmata) sperma, munarakud või embrüod (mittevajalik maha tõmmata), mis vastavad komisjoni otsuse 2004/205/EÜ [5] nõuetele ning on saadud enne 1. maid 2004."

Artikkel 4

Liikmesriigid võtavad käesoleva direktiivi järgimiseks vajalikud meetmed ja avaldab need. Liikmesriigid teatavad sellest viivitamata komisjonile.

Artikkel 5

Käesolevat direktiivi kohaldatakse 2003. aasta ühinemislepingu jõustumise korral alates selle jõustumise päevast.

Artikkel 6

Käesolev otsus on adresseeritud liikmesriikidele.

Brüssel, 1. märts 2004

Komisjoni nimel

komisjoni liige

David Byrne

[1] EÜT L 194, 22.7.1988, lk 10. Direktiivi on muudetud komisjoni otsusega 2004/101/EÜ (ELT L 30, 4.2.2003, lk 15).

[2] EÜT L 302, 19.10.1989, lk 1. Direktiivi on viimati muudetud määrusega (EÜ) nr 806/2003 (ELT L 122, 16.5.2003, lk 1).

[3] EÜT L 224, 18.8.1990, lk 19. 62. Direktiivi on viimati muudetud määrusega (EÜ) nr 806/2003.

[4] EÜT L 268, 14.9.1992, lk 54. Direktiivi on viimati muudetud komisjoni määrusega (EÜ) nr 1398/2003 (ELT L 198, 6.8.2003, lk 3).

[5] ELT L 65, 3.3.2004, lk 23.

--------------------------------------------------